Mala Kamenica

**Mala Kamenica** je naselje u Srbiji u opštini Negotin u Borskom okrugu. Prema popisu iz 2002. bilo je 392 stanovnika (prema popisu iz 1991. bilo je 998 stanovnika).

## Demografija
U naselju Mala Kamenica živi 343 punoletna stanovnika, a prosečna starost stanovništva iznosi 51,8 godina (51,4 kod muškaraca i 52,1 kod žena). U naselju ima 169 domaćinstava, a prosečan broj članova po domaćinstvu je 2,32.

Ovo naselje je velikim delom naseljeno Srbima (prema popisu iz 2002. godine).

## Podaci iz Istorijskog arhiva Negotin
Mala Kamenica je ratarsko-stočarsko seosko naselje zbijenog tipa udaljeno 19&nbsp;km severozapadno od Negotina. Smešteno je na prosečno 110 metara nadmorske visine, na dolinskim stranama Kameničke reke desne pritoke Dunava. Severna geografska širina naselja je 44o 20’52”, istočna geografska dužina 22o 29’ 03”, a površina atara 1.894 hektara. Do ovog naselja se može stići direktnim asfaltnim putem od Negotina (prema Kladovu). 
Prvi put se pominje u turskim popisima 1530. godine kao naselje sa 20 kuća, 1736. godine je imalo 50, 1783 – 20, 1846 -123, a 1866 - 136 kuće. Ubraja se u stara naselja sa značajnim tragovima starina. U ataru naselja su pronađeni ostaci Selišta, starog naselja (Gornje selo), crkvišta i starog groblja. Današnje naselje je podeljeno na dva kraja – Dosu i Faca (Osoje i Prisoje). Nakon Prvog svetskog rata u njemu su živele sledeće porodice: Matići, Perešći i Mijaji (slava Petkovica i sv. Nikola), Žitarevići ili Žitarešći (slava Petkovica), Vasiljevići ili Vasilješći (slava sv. Đorđe), Surdanji ili Surdanješći (slava Petkovica), Trailovići ili Trailonji (slava sv. Arhanđeo i sv. Jovan), Patrucešći ili Petrucići (slava Petkovica), Stojanovići (slava sv. Đorđe), Gerginovići i Magunešći (slava Velika Gospojina), Pismigešći ili Pismigići (slava sv. Đorđe), Liksarevići ili Liksarešći (slava Petkovica), Žukešći ili Žukići (slava sv. Đorđe), Trujkešći ili Trujkići (slava Petkovica), Zdrupešći (slava sv. Đorđe), Lazarevići i Lupešći (slava sv. Nikola), Angelešći i Simešći (slava sv. Đorđe), Pajići i Ibrešći ili Ibrići (slava sv. Vrač), Paunešći ili Paunovići (slava sv. Nikola), Mirkulješći ili Tršešći (slava sv. Vrač), Bolđešći ili Boldići (slava Mitrovdan), Rejcešći ili Rajcići (slava sv. Vrač), Čerčelješći ili Čerčelovići (slava sv. Alimpije), Radomirešći ili Radomirovići (slava Petkovica), Nikicešći ili Nikicići (slava Petkovica), Caranešći ili Caranovići (slava Petkovica), Todorešći ili Todorovići i Rašešći ili Rašići (slava Petkovica), Ratarešći ili Ratarevići (slava Petkovica), Milošešći ili Miloševići (slava Petkovica), Buđešći ili Budići (slava sv. Đorđe), Purčelješći (slava sv. Nikola), Kostadinovići (slava Petkovica), Bocokešći ili Bocokići (slava sv. Nikola), Franulešći (slava Petkovica), Pešići (slava sv. Vrač) i Mladenovići (slava sv. Đorđe). 
Seoska zavetina je Spasovdan.
Pravoslavna crkva posvećena Svetom Iliji je podignuta 2001. godine. 
Stanovništvo Male Kamenice je pravoslavno, prilikom popisa nacionalno se izjašnjava kao srpsko i uglavnom se bavi ratarstvom i stočarstvom. Antropogeografskim i etnološkim izučavanjima svrstano je u vlaška naselja.
Godine 1921. je imalo 219 kuća i 1.135 žitelja, 1948. godine 261 kuću i 1.205 stanovnika, a 2002. godine 324 kuća i 398 stanovnika. Godine 2007. na privremenom radu u inostranstvu (uglavnom Austrija) iz ovog naselja je 387 stanovnika. 
Osnovna škola je osnovana 1892. (dograđena 1921.) godine. Školske 2006/2007. godine imala je 14 učenika.
Zemljoradnička zadruga u Maloj Kamenici je osnovana je 1947. godine (1960. godine pripojena zemljoradničkoj zadruzi u Mihajlovcu), stari Dom kulture je napravljen 1950. a novi 2006. godine, naselje je elektrificirano 1955. godine, asfalt u naselju je urađen 1980, vodovod 1980/83. godine, a telefonske veze sa svetom 1986. godine.

----
Podatke o naseljima sakupio MIODRAG VELOJIĆ, dipl. geograf
radnik Istorijskog arhiva Negotin

----

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)